Pa wat vier kinders hang gevonnisSibusiso Mpungose gedurende ‘n vorige hofverskyning. (Foto: Leon Lestrade/ANA) Die man van Pinetown in KwaZulu-Natal wat vroeër vanjaar sy drie biologiese kinders en sy stiefdogter vermoor het, is tot vier keer lewenslange tronkstraf gevonnis. Sibusiso Mpungose is Woensdag in die Pietermaritzburg-hooggeregshof gevonnis, het Gert Nel van die Nasionale Vervolgingsgesag bevestig. Mpungose het in Oktober vanjaar skuld beken. Maroela Media het vroeër berig Mpungose het op 3 September sy drie kinders, onderskeidelik 4, 6 en 10 jaar oud, kort ná 14:30 by die skool gaan oplaai. “Daar is gesien hoe hy in die huis ingaan met die kinders. Die kinders se ma het gehoor dat hy hulle gaan haal het en agterdogtig geraak dat hy moontlik iets beplan,” het kol. Thulani Mbele, polisiewoordvoerder, toe gesê. Die vrou het by die Kwadabeka-polisiestasie gaan hulp vra en ŉ polisielid het haar na die huis vergesel. “By hulle aankoms by die huis het hulle twee kinders gekry wat in die hoofslaapkamer opgehang is en nog ŉ kind wat in ŉ ander vertrek opgehang is,” het Mbele gesê. Die vrou is inderhaas na haar 16-jarige dogter se skool, waar sy meegedeel is dat die pa die kind reeds kom haal het. ŉ Grootskaalse soektog is geloods na die tiener en die meisie se liggaam is in ŉ nabygeleë veld gekry.